SK Úradný vestník Európskej únie C 266/14

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 266/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MELANZANA ROSSA DI ROTONDA“

ES č.: IT-PDO-0005-0662-29.11.2007

CHZO ( ) CHOP ( X )

1. Názov:

„Melanzana Rossa di Rotonda“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (príloha III):

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Chránené označenie pôvodu (CHOP) „Melanzana Rossa di Rotonda“ vzniklo na základe ekotypu Melanzana Rossa di Rotonda patriaceho pod druh Solanum aethiopicum (špeciálny typ baklažánu). Pri jeho uvádzaní na trh v čerstvom stave musí „Melanzana Rossa di Rotonda“ zodpovedať týmto charakteristikám: veľkosť bobule: maximálna dĺžka 8 cm, maximálna šírka 8 cm a maximálna váha 200 g. Farba a dominantná farba: svetlo-zeleno-oranžová s jemnými zelenkavými odtieňmi na začiatku zrenia a neskôr sýto oranžová až jasne červená. Bobuľa: celá, čerstvého vzhľadu, zdravá. Dužina: charakteristická mäsitou konzistenciou a tým, že nestmavne po rozkrojení. Čistá, bez akýchkoľvek viditeľných cudzích látok. Bez cudzieho pachu a/alebo chuti. Bez nadmernej povrchovej vlhkosti.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri produkcii, ktoré je potrebné uskutočniť v označenej zemepisnej oblasti:

Všetky fázy od prípravy až po balenie a skladovanie produktu sa uskutočňujú v rámci územia uvedeného v bode 4, aby pri doprave a prebytočných manipuláciách nedošlo k otlačeniu bobúľ a zlomeniu stopky, čím by sa nenávratne znehodnotili organoleptické vlastnosti výrobku.

3.6. Osobitné pravidlá krájania, strúhania, balenia atď.:

Uvedenie CHOP „Melanzana Rossa di Rotonda“ na trh sa musí uskutočniť podľa týchto pravidiel: čerstvý produkt sa musí uvádzať na trh v nádobách z rastlinného materiálu, v kartónových škatuliach, v sieťkach z recyklovateľného plastu alebo v rôznych iných recyklovateľných materiáloch povolených predpismi Spoločenstva. Obaly v sieťkach z recyklovateľného plastu, v ktorých sa CHOP „Melanzana Rossa di Rotonda“ uvádza na trh, musia mať nosnosť viac ako 1 kg.

3.7. Osobitné pravidlá pre označovanie:

Na štítku na obale sa zreteľným a čitateľným tlačeným písmom uvádzajú tieto poznámky:

„Melanzana Rossa di Rotonda“ a „denominazione d’origine protetta“ (chránené označenie pôvodu) alebo skratka DOP (CHOP), písmom väčším, ako je písmo použité na ostatné poznámky: názov, obchodné meno a adresa baliarne alebo pestovateľskej spoločnosti, množstvo produktu skutočne obsiahnuté v obale, vyjadrené v jednotke v súlade s platnými predpismi; logo. Je zakázané pridať akýkoľvek ďalší prívlastok vrátane prívlastkov: „tipo“, „gusto“, „uso“, „selezionato“, „scelto“ alebo podobné poznámky. Je však dovolené používanie označení, ktoré súvisia so spoločnosťami, názvami, obchodnými názvami, súkromnými značkami za predpokladu, že nemajú pochvalný význam a spotrebiteľa nemôžu uviesť do omylu. Tieto označenia sa môžu vyskytovať na štítku pod podmienkou, že veľkosť a šírka písma je minimálne o polovicu menšia, ako je písmo použité na označenie chráneného označenia pôvodu. Vonkajší okraj loga, v tvare elipsy, je tvorený dvojitou koncentrickou čiarou lososovo-ružovej farby a vnútorný jednou čiarou lososovo-ružovej farby. Okraj má biele pozadie. Vo vrchnej časti elipsy sa uvádzajú slová „Melanzana Rossa“ a v spodnej časti slová „di Rotonda“. Uprostred elipsy sa na lososovo-svetloružovom pozadí vyníma štylizovaný obrázok červeného baklažánu, pričom plod je farebne vytieňovaný od červenej po oranžovú a stopka od tmavozelenej po svetlozelenú. Na spodku štítku sa uvádza poznámka „Denominazione di Origine Protetta“.

4. Stručné vymedzenie zemepisnej oblasti:

Oblasť pestovania a balenia CHOP „Melanzana Rossa di Rotonda“ zahŕňa celé územie týchto obcí provincie Potenza: Rotonda, Viggianello, Castelluccio Superiore, Castelluccio Inferiore.

5. Spojenie so zemepisnou oblasťou:

5.1. Špecifickosť zemepisnej oblasti:

Pozemky, na ktorých sa pestuje „Melanzana Rossa di Rotonda“, sa nachádzajú v doline, ktorej kotlina je jazerného pôvodu a vznikla v štvrtohorách. Pôda je aluviálneho pôvodu, piesočnatá a bahnito-ílovitá, studená, hlboká a úrodná s dobrou schopnosťou zadržiavať vodu. Podnebie je prevažne mierne a v období od októbra do mája tu veľa prší.

5.2. Špecifickosť výrobku:

Hlavnou charakteristikou „Melanzana Rossa di Rotonda“, ktorá ho natoľko odlišuje od kvalitatívnej normy ostatných baklažánov vypestovaných v iných regiónoch, je jeho nízky obsah kyseliny chlorogenovej spôsobujúcej stmavnutie bobule. Táto charakteristika má veľký význam pre agro-potravinársky a konzervárenský priemysel, pretože vďaka nej zostáva dužina biela aj dlho po rozkrojení. Ďalšou dôležitou charakteristikou je okrúhly tvar podobný paradajke a typická oranžová farba s hnedastými/zelenkavými žilkami na bobuli, čo ho výrazne odlišuje od ostatných druhov.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Hlavnou charakteristikou „Melanzana Rossa di Rotonda“ je jeho nízky obsah kyseliny chlorogenovej spôsobujúcej stmavnutie dužiny bobule po rozkrojení. V tomto plode predstavuje množstvo tejto kyseliny 800 ppm, čo je omnoho menej ako v ostatných plodoch patriacich pod ten istý druh – v ich prípade toto množstvo predstavuje 4 300 ppm. Táto charakteristika má veľký význam pre agro-potravinársky a konzervárenský priemysel, pretože vďaka nej zostáva dužina biela aj dlho po rozkrojení. Ďalšou dôležitou charakteristikou je okrúhly tvar podobný paradajke a typická oranžová farba s hnedastými/zelenkavými žilkami. Vzhľadom na tieto charakteristiky a na jeho pestovanie uznávané v Taliansku od 40-tych rokov výlučne v oblasti vymedzenej v bode 4 sa „Melanzana Rossa di Rotonda“ považuje za jedinečný a originálny plod. Jeho prispôsobenie sa klimatickým podmienkam uvedenej zóny podporilo jeho rozšírenie natoľko, že začali spolu s pôdou a prostredím zodpovednými za jeho jedinečný charakter na seba navzájom pôsobiť. Tento jedinečný charakter a všetky kvalitatívne charakteristiky sú samozrejme zapríčinené predovšetkým osobitnou mikroklímou opísanou v bode 5.1. a prírodným pestovateľským substrátom ležiacim uprostred národného parku Pollino, ktorý je charakteristický polohou pozemkov a ich dobrou kvalitou, čistotou vôd z blahodarných prameňov nachádzajúcich sa priamo v parku, miernym podnebím. Takto to popisuje CIRELLI vo svojej monografii z roku 1853: „Vidiek je‘ zaplavený’ vodami […] s blahodarným účinkom pre poľnohospodárstvo a snaživý pestovateľ z Rotondy vie využiť […], námaha pestovateľov, mierne podnebie, poloha pozemkov a ich dobrá kvalita predstavujú najistejšie faktory produkcie, ktorá je odvtedy rôznorodá a každý rok ponúka obyvateľom všetky plody potrebné na obživu.“ Plod „Melanzana Rossa di Rotonda“ bol do obce Rotonda privezený na začiatku minulého storočia niekoľkými obyvateľmi, ktorí po návrate z vojny v Afrike priniesli niekoľko vzoriek tohto baklažánu veľmi podobného paradajke. Postupom času sa vďaka jeho prispôsobeniu sa prostrediu rozšíril jeho výskyt a odlišoval sa nielen od ostatných baklažánov, ale aj od pôvodného baklažánu z Afriky, ktorý bol oranžovej farby bez rýh a podlhovastejšieho tvaru. Plod „Melanzana Rossa di Rotonda“ sa odjakživa konzumuje, aj nakladaný, v oleji kvôli svojej osobitnej jemne pikantnej chuti a svojim osobitným antioxidačným vlastnostiam a tradične sa pestuje vo všetkých rodinných záhradkách regiónu. Každoročné podujatie „Sagra della Melanzana Rotonda di Rotonda“ naďalej priťahuje do Rotondy tisícky ľudí a je dôkazom toho, že sa tento plod neustále využíva v typických reštauráciách či už na miestnej úrovni alebo mimo regiónu. V tradičnej gastronómii si našiel plod „Melanzana Rossa di Rotonda“ miesto na všetkých stoloch, najmä v kvalitných miestnych a regionálnych reštauráciách, a jeho dobré meno je známe vďaka rôznym televíznym programom, špecializovaným časopisom a kuchárskym knihám. V roku 2004, bol plod „Melanzana Rossa di Rotonda“ zapísaný do zoznamu tradičných produktov regiónu Basilicata.

Odkaz na uverejnenie špecifikácie:

Tento správny orgán začal vnútroštátne námietkové konanie prostredníctvom uverejnenia žiadosti o uznanie CHOP „Melanzana Rossa di Rotonda“ v Úradnom vestníku Talianskej republiky č. 219 z 20. septembra 2007.

Konsolidované znenie výrobnej špecifikácie je dostupné na tejto internetovej stránke:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo